በሊቢያ የሚገኙ ኢትዮጵያውያን ስደተኞች ወደ ሀገራቸው ለመመለስ እየተሰራ ነው -የውጭ ጉዳይ ሚኒስቴር
በሊቢያ የሚገኙ ኢትዮጵያውያን ስደተኞች እየተፈፀመ ባለው የባሪያ ንግድ ሰለባ እንዳይሆኑ ወደ ሀገራቸው ለመመለስ እየተሰራ መሆኑን የውጭ ጉዳይ ሚኒስቴር አስታወቀ ።የሚኒስቴሩ ቃል አቀባይ አቶ መለስ አለም በሊቢያ ኢትዮጵያውያን ስደተኞች የሚኖሩባቸው ቦታዎችም መለየታቸውን ዛሬ በሰጡት መግለጫ ላይ ገልጸዋል ፡፡ዜጎችን ወደሀገራቸው ለመመለስ ጥረት እየተደረገ መሆኑን የጠቆሙት ቃል አቀባዩ ፤ የኢትዮጵያ መንግስትም ካይሮ በሚገኘው የኢትዮጵያ ኤምባሲ አማካኝነት ምን ያህል ኢትዮጵያውያን እንደሚገኙ መረጃ የማሰባሰብ ስራዎች እየሰራ መሆኑንም አስረድተዋል።በቀጣይም ዜጎች የጉዞ ሰነድ እንዲወስዱና ወደ ሀገራቸው እንዲመለሱ የማድረግ ተግባራት ይከናወናሉ ብሏል ።በሊቢያ ቢያንስ 20 ሺህ የሚጠጉ የአፍሪካ አገራት ስደተኞች በመንግስት እስር ቤቶች ውስጥ እንደሚገኙ ታውቋል ፡፡በተመሳሳይም ቃል አቀባዩ እስከ ህዳር ወር 2010 ዓመተ ምህረት በሳዑዲ ዓረቢያ የሚኖሩ 10 ሺህ ኢትዮጵያውያን ስደተኞች የጉዞ ሰነድ መውሰዳቸውን ገልፀዋል።በአጠቃላይ እስከአሁን 130 ሺህ ኢትዮጵያውያን የጉዞ ሰነድ ከወሰዱት ውስጥ 70 ሺህ ወደ ሀገራቸው መመለሳቸው አቶ ዓለም አስታውሰዋል ፡፡